Președintele PLUS, Dacian Cioloș, a făcut apel la mobilizare, duminică, la Brașov, în cadrul celui de-al doilea eveniment din cadrul turneului „Drumul spre victorie” pe care Alianța 2020 USR PLUS îl organizează în luna martie. Liderul PLUS a vorbit despre importanța implicării cetățenilor în schimbarea României și a prezentat obiectivele pe care cele două formațiuni politice și le propun pentru alegerile europarlamentare.

„Multă vreme am stat pe gânduri dacă să devin politician sau nu și trebuie să recunosc cu onestitate că, astăzi, am hotărât să nu fiu politician. Am avut șansa să întâlnesc oameni ca Cristi, Dan, Oana, Vlad, Alin și Liviu și am ajuns la concluzia că nu e nevoie să fii politician, așa cum sunt mulți în România, ca să faci politică și acesta e cumva compromisul pe care îl fac, astăzi, în fața dumneavoastră. Vă spun că nu o să devin politician.

Prefer să rămân agronom, horticultor, dar o să fac politică pentru că ăsta e modul în care eu o să mă simt împlinit indiferent de ce se va întâmpla, pentru că, în momentul de față, cine spune în România că nu e mulțumit de cum merg lucrurile și spune că nu vrea să facă politică nu e cinstit cu el însuși. Lucrurile nu pot fi schimbate decât prin implicarea noastră. A face politică înseamnă a-ți păsa de ceilalți, a-ți asuma niște lucruri, a fi sincer cu cel de lângă tine. De astăzi, vă rog să luați în serios lucrul acesta și să nu mai glumim discutând despre politică, pentru că așa o ducem în derizoriu”, a declarat Dacian Cioloș.

În viziunea liderului PLUS, „este simbolic faptul că aceste patru cicluri electorale încep cu alegerile europarlamentare”.

„Românii și-au dorit să fie europeni, să fie recunoscuți ca europeni, să scape de teama, de neîncrederea care au venit de multe ori știți din ce parte. Românii au vrut să fie europeni, ca demnitatea și istoria lor să fie recunoscute, românii au sperat la un trai mai bun. Multă vreme ne-am proiectat aceste lucruri spre Europa. Ce s-a întâmplat? Noi am plecat din România spre Europa încercând să ne salvăm. Cred că este momentul să ne salvăm pe noi înșine, asumându-ne faptul că suntem în UE. Haideți să dăm startul cu aceste alegeri europarlamentare și să votăm nu doar pentru UE, nu doar pentru cei 33 de europarlamentari pe care o să îi trimitem în Parlamentul European. Să votăm, în primul rând, pentru noi, pentru că tot ce vom face pentru noi, în România, ca să o ducem mai bine, toate aceste lucruri ne vor ajuta să fim mai demni în UE și să ne întărim poziția în UE”, a argumentat Dacian Cioloș.

Dacian Cioloș a reiterat faptul că scrutinul din 26 mai va fi, practic, un referendum care va contura direcția pe care o va lua România:

„Gândiți-vă că la fiecare român care e în diaspora, cel puțin unul, doi sau trei membri ai familiei au rămas în România – și cu siguranță nu sunt bucuroși că cei dragi lor au fost nevoiți să plece în străinătate. Gândiți-vă la acest echilibru: 3,2 milioane de oameni au hotărât pentru 20 de milioane, dintre care 16 milioane cu drept de vot. Avem patru milioane de români în diaspora. Asta înseamnă că aceste alegeri europarlamentare pot însemna un referendum în care decidem dacă vrem să îndreptăm România spre aceste valori europene aplicându-le la noi acasă sau vrem să lăsăm România de izbeliște, neavând încredere unii în alții și așteptând să ne vină salvarea din altă parte. Dacă fiecare dintre dumneavoastră mai vorbește cu încă zece oameni și acei zece oameni mai vorbesc, fiecare în parte, cu încă zece oameni, nu o să mai fie nevoie să mergem nici la Antena 3, nici la RTV, nici în altă parte, pentru că ne vom putea transmite mesajul cu ajutorul dumneavoastră și împreună cu dumneavoastră. De acum încolo o să putem pune fundația unui alt drum pentru România, făcut de această data cu bază solidă, cu asfalt pe bune, nu cu 10% dat la partid”.

Întrebat care sunt cele cinci obiective pe care Alianța 2020 USR PLUS și le propune, Dacian Cioloș a detaliat: „În mod foarte clar, pentru următorii doi ani, începând cu toamna acestui an, principal prioritate, în Parlamentul European și pentru noi, va fi un buget al UE care să rămână la un nivel consistent, să rămână pentru România cel puțin la nivelul la care este în momentul de față. Ne vom implica și în Comisia de buget, dar și în celelalte comisii din Parlamentul European care tratează modul în care vor fi folosiți banii din Parlamentul European, să ne asigurăm că în continuare României îi sunt alocate fonduri europene consistente. În același timp, vom avea grijă ca legislația europeană aferentă să includă specificul României.

În domeniul educației, vrem să ne focalizăm pe învățământul liceal, să ajungem ca la nivel european să avem o cooperare între statele membre, cu susținerea Comisiei Europene. În felul acesta vom putea face și o reformă accelerată a programei școlare din învățământul liceal în România, folosind și experiența celorlalte state membre.

În domeniul sănătății, intenția noastră este ca, la nivel european, în Parlamentul European să milităm pentru ca România să poată fi integrată, să dezvolte cooperări regionale cu țări din UE pentru platforme regionale în care să putem facilita negocierea prețului medicamentelor, aprovizionarea cu medicamente. Cu inițiative în Parlamentul European, România poate fi integrată în sisteme de cooperare regionale pentru facilitarea transplantului.

În domeniul agriculturii, vrem să menținem bugetul și legislația cel puțin așa cum le-am lăsat când am plecat din postul de comisar european. Vrem să ne focalizăm pe legislația europeană care să ne permită o mai ușoară comercializare a produselor agricole care vin din fermele mici, în general, pe piață. O introducere mai ușoară pe piață a acestor produse și un cadru legislativ european pentru vânzarea terenurilor agricole. Aș vrea ca terenurile agricole să nu mai fie considerate ca un bun care să fie comercializat pe piață, ci ca un element de patrimoniu în așa fel încât legislația europeană să permită țărilor precum România să își definească o politică de protecție a terenurilor agricole și de punere în valoare la nivel local.

Avem proiecte clare legate de infrastructură: vom avea grijă ca România să rămână conectată la culoarele de transport european, dar și să continuăm această conectare a României la rețelele energetice de distribuție la nivel european și cu țările vecine ale UE, nu doar cu centrul Europei.

Vrem ca România să devină un stat refondator al UE, o Uniune redefinită, refondată și România să joace un rol activ și vă asigurăm că avem toate componentele necesare pe lista pe care o oferim ca să jucăm acest rol cu demnitate”.

Președinții celor două partide, Dacian Cioloș (PLUS) și Dan Barna (USR), candidații Cristian Ghinea, Alin Cristian Mituța, Clotilde Armand, Oana Țoiu, Naomi Reniuț-Ursoiu, Liviu Iolu, Vlad Botoș, Cătălina Sofron, Radu Mihaiu, Teodora Stoian, Cristina Iurisniti și coordonatorii campaniei electorale Cătălin Drulă și Vlad Voiculescu s-au aflat, duminică, la Brașov, fiind al doilea oraș în care candidații se opresc în cadrul turneului „Drumul spre victorie”.

Pe tot parcursul lunii martie, Dacian Cioloş, Dan Barna și candidații Alianței 2020 USR PLUS vor merge în marile orașe ale țării a pentru a se întâlni cu cetățenii și pentru a afla ce așteptări au de la europarlamentarii pe care îi vor alege pe 26 mai.